SAMARBEIDSAVTALE

MELLOM

STRATIGRAFISK DELTE

UTVINNINGSTILLATELSER

# Bakgrunn

Ved kongelig resolusjon xx.xx.20xx er

xxxx

yyyy

[Petoro AS\*]

i fellesskap tildelt utvinningstillatelse nr. xxx for petroleumsvirksomhet (Utvinningstillatelse nr. xxx) som omfatter blokk(ene) xxxx/x og xxxx/x.

og ved kongelig resolusjon xx.xx.20xx er

nnnn

zzzz

[Petoro AS\*]

i fellesskap tildelt utvinningstillatelse nr. zzz for petroleumsvirksomhet (Utvinningstillatelse nr. zzz) som omfatter blokk(ene) xxxx/x og xxxx/x.

[\*Petoro AS er rettighetshaver for statens deltakerandel (statens direkte økonomiske engasjement - SDØE).]

Utvinningstillatelse nr. xxx er stratigrafisk avgrenset og ligger innenfor samme blokk som Utvinningstillatelse nr. zzz.

I henhold til punkt 5 i Utvinningstillatelse nr. xxx (ev. og punkt X i Utvinningstillatelse nr. zzz) inngås i dag følgende avtale mellom rettighetshaverne til Utvinningstillatelse nr. xxx og Utvinningstillatelse nr. zzz.

# Definisjoner

Med mindre annet er bestemt gjelder følgende definisjoner:

## "Avtale" betyr denne avtale.

## "Aktivitet" betyr:

1. Undersøkelse, som omfatter enhver geologisk, petrofysisk, geofysisk, geokjemisk og geoteknisk aktivitet, herunder grunne boringer, samt drift og bruk av innretning i den utstrekning den anvendes til undersøkelse,
2. leteboring, som omfatter boring av undersøkelses- og avgrensningsbrønner, samt drift og bruk av innretning i den utstrekning den anvendes til leteboring,
3. boring av produksjonsbrønner,
4. utbygging av og produksjon fra enhver Petroleumsforekomst, og
5. enhver tilknyttet aktivitet til punktene (i)-(iv), inkludert installering av bore- og produksjonsinnretninger, undersjøiske installasjoner, konstruksjon og legging av rørledninger, vedlikehold, modifikasjon og fjerning av innretninger.

## "Departementet" betyr Olje- og energidepartementet.

## "Petroleumsforekomst" er en ansamling av petroleum i en geologisk enhet, avgrenset av bergarttyper ved strukturelle eller stratigrafiske grenser, kontaktflate mellom petroleum og vann i formasjonen, eller en kombinasjon av disse, slik at den petroleum som omfattes overalt er i trykkommunikasjon gjennom væske eller gass.

## "Rettighetshaver" betyr rettighetshaverne i Utvinningstillatelse nr. xxx og/eller Utvinningstillatelse nr. zzz.

## "Samarbeidsavtalen" betyr den avtale som er inngått mellom Rettighetshaverne i hver av Utvinningstillatelsene, og som er inntatt som Vedlegg A – Samarbeidsavtale i den respektive Utvinningstillatelse.

## "Utvinningstillatelse" betyr Utvinningstillatelse nr. xxx og/eller Utvinningstillatelse nr. zzz.

# Rett til å utføre Aktivitet

Rettighetshaver skal ha rett til kostnadsfritt å utøve Aktivitet på eller gjennom det området som er omfattet av en Utvinningstillatelse tilhørende den andre Rettighetshaver i samsvar med bestemmelsene i denne Avtale og nødvendige samtykker fra myndighetene.

# Informasjon og samtykke

Rettighetshaver skal:

1. Snarest mulig etter at arbeidsprogrammet er fastsatt, jfr. Samarbeidsavtalen artikkel 12.2, men senest ved utløpet av hvert kalenderår, informere hverandre om planlagte Aktiviteter som minst omfatter det påfølgende året, med mindre disse Aktiviteter åpenbart ikke kan ha betydning for den andre Rettighetshavers Aktiviteter.
2. Dersom en Aktivitet som nevnt i pkt. (i) kan påvirke pågående eller planlagte Aktiviteter i den andre Utvinningstillatelsen og som Rettighetshaver er oppmerksom på, skal Rettighetshaver snarest mulig og i nødvendig detalj, informere den andre Rettighetshaver om den planlagte Aktivitet.
3. Dersom Aktiviteten planlegges gjennomført i området for den andre Rettighetshavers Utvinningstillatelse i samsvar med artikkel 2, må Rettighetshaver innhente skriftlig samtykke fra den andre Rettighetshaver for slike Aktiviteter før de kan igangsettes.

Slikt samtykke skal gis innen rimelig tid og skal ikke holdes tilbake, med mindre den foreslåtte Aktivitet med rimelig grad av sannsynlighet vil komme i konflikt med, eller på annen måte vil være til ulempe for eller skade den andre Rettighetshavers pågående eller planlagte Aktiviteter. En planlagt Aktivitet foreligger når den omfattes av arbeidsprogrammet for det kommende år, eller det foreligger en godkjent plan og et budsjett for utbygging og drift, eller at arbeid med en slik plan er igangsatt.

Dersom samtykke ikke gis, skal Rettighetshaverne samarbeide for å komme til enighet om en tilfredsstillende løsning for begge Rettighetshaveres Aktiviteter. En Rettighetshavers arbeidsforpliktelse skal i den forbindelse tillegges stor vekt.

Hvis Rettighetshaverne ikke kan enes om en tilfredsstillende løsning som nevnt, kan hver av dem bringe saken inn for departementet for avgjørelse. Før vedtak fattes, skal hver av Rettighetshaverne gis anledning til å uttale seg. Departementet kan kreve at Rettighetshaverne fremlegger de opplysninger som er nødvendig for å fatte vedtak.

# Eiendomsrett og utveksling av data

Data og informasjon tilhører den Rettighetshaver som har utført Aktiviteten uten hensyn til hvor Aktiviteten er utført.

Rettighetshaver skal på forespørsel vederlagsfritt dele data og informasjon av betydning for den andre Rettighetshavers Aktivitet vedrørende boreteknisk sikkerhet, forurensing og fare for forurensing, skade og tap av liv og eiendom.

Denne bestemmelsen griper ikke inn i rettigheter eventuelle tredjeparter måtte ha. Er det i nødstilfelle ikke tid til å fremsette en forespørsel om data og informasjon for en eventuell tredjepart, kan den Rettighetshaver som har data og informasjon som nevnt likevel stille disse til disposisjon for den Rettighetshaver som forespør dem for å beskytte liv, helbred eller eiendom, eller for å avverge eller begrense forurensning.

# Konfidensialitet

Denne avtale, samt data og informasjon som utveksles mellom Rettighetshaverne under denne avtale, skal holdes konfidensiell og ikke forelegges for noen tredjepart uten skriftlig samtykke fra den andre Rettighetshaver.

# Skadesløsholdelse

Rettighetshaver skal holde den andre Rettighetshaver skadesløs for tap som skyldes den førstnevnte Rettighetshavers Aktivitet i området for den andre Rettighetshavers Utvinningstillatelse som følge av:

1. Enhver aksjon, krav eller søksmål av ethvert slag fra tredjemann, og
2. enhver skade, tap, kostnad og utgift av ethvert slag påført eller pådratt den andre Rettighetshaver direkte eller indirekte som følge av Aktiviteter eller unnlatelser.

Ansvaret som følger av denne bestemmelsens første ledd (ii) skal være begrenset til syvhundremillioner (700 000 000) NOK pr. hendelse, dog begrenset til syvhundremillioner (700 000 000) NOK pr. år.

Ansvaret som følger av denne bestemmelsen kan ikke gjøres gjeldende dersom tapet er forårsaket av grovt uaktsomme eller forsettlige handlinger utøvet av ledelsen i eller overordnet personell hos den andre Rettighetshaver.

# Slutningsbestemmelser

Denne Avtale er undergitt norsk rett.

Enhver tvist som oppstår i forbindelse med Avtalen avgjøres ved de ordinære domstoler med Stavanger tingrett som verneting, med mindre partene i den aktuelle tvisten skriftlig avtaler Oslo tingrett som verneting. Bestemmelsene i Samarbeidsavtalen artikkel 29.2 – 29.4 gjelder tilsvarende.

Denne Avtale skal være bindende for Rettighetshaverne i det tidsrom Utvinningstillatelsene gjelder.

Avtalen er bindende for Rettighetshaverne og eventuelle nye rettighetshavere som erverver en deltakerandel i en eller begge Utvinningstillatelser.

Endringer i, unntak fra eller tillegg til Avtalen skal forelegges Departementet for godkjennelse.

Denne Avtale er undertegnet i \_\_ originaler hvorav partene og Departementet skal ha en hver.

\_\_\_\_\_\_\_\_\_\_\_, \_\_.\_\_.\_\_\_\_\_

På vegne av Utvinningstillatelse nr. xxx: På vegne av Utvinningstillatelse nr. zzz:

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_